Forslag til afgørelse fra generaladvokat Geelhoed fremsat den 3. maj 2001. - Kommissionen for De Europæiske Fællesskaber mod Republikken Østrig. - Traktatbrud - Direktiv 97/59/EF. - Sag C-110/00.



Samling af Afgørelser 2001 side I-07545



Generaladvokatens forslag til afgørelse

1. I denne sag anmoder Kommissionen for De Europæiske Fællesskaber Domstolen om i henhold til artikel 226 EF at fastslå, at Republikken Østrig har tilsidesat sine forpligtelser i henhold til Kommissionens direktiv 97/59/EF af 7. oktober 1997 om tilpasning til de tekniske fremskridt i forbindelse med Rådets direktiv 90/679/EØF om beskyttelse af arbejdstagerne mod farerne ved at være udsat for biologiske agenser under arbejdet (syvende særdirektiv i henhold til artikel 16, stk. 1, i direktiv 89/391/EØF) (1).

2. I medfør af direktivets artikel 2 sætter medlemsstaterne de nødvendige love og administrative bestemmelser i kraft for at efterkomme direktivet senest den 31. marts 1998. De underretter straks Kommissionen herom.

3. Den østrigske regering har ikke bestridt traktatbruddet hverken under den administrative procedure eller under retsforhandlingerne. Den har opridset status for lovgivningsprocessen og samtidig anført, at Republikken Østrigs forfatningsmæssige struktur kræver et bestemt antal forskellige gennemførelsesbestemmelser nationalt, dvs. på delstatsniveau. Den østrigske regering har i svarskriftet desuden anført, at de nødvendige bestemmelser - ganske vist efter udløbet af fristen i den begrundede udtalelse - i mellemtiden var blevet vedtaget på føderalt niveau, og at et bestemt antal bestemmelser var blevet udstedt på delstatsniveau. Kommissionen har taget denne oplysning til efterretning, samtidig med at den har konstateret, at gennemførelsen af direktivet endnu ikke er fuldendt inden for alle områder eller på alle niveauer i forbundsstaten.

4. I en sag i henhold til artikel 226 EF vurderes spørgsmålet om, hvorvidt der foreligger et traktatbrud, på baggrund af forholdene i medlemsstaten, som de var ved udløbet af fristen i den begrundede udtalelse. Da Republikken Østrig på det tidspunkt ikke havde opfyldt de forpligtelser, der påhvilede den i henhold til direktivet, og desuden stadig ikke fuldt ud havde opfyldt disse efterfølgende, bør Kommissionen gives medhold. Jeg henviser i denne forbindelse ligeledes til den faste retspraksis, der afviser alle anbringender vedrørende den nationale forfatningsmæssige struktur.

På baggrund af ovenstående betragtninger foreslår jeg Domstolen følgende:

»a) Fastslå at Republikken Østrig har tilsidesat sine forpligtelser i henhold til Kommissionens direktiv 97/59/EF af 7. oktober 1997 om tilpasning til de tekniske fremskridt i forbindelse med Rådets direktiv 90/679/EØF om beskyttelse af arbejdstagerne mod farerne ved at være udsat for biologiske agenser under arbejdet (syvende særdirektiv i henhold til artikel 16, stk. 1, i direktiv 89/391/EØF), idet den ikke har vedtaget de love og administrative bestemmelser, der er nødvendige for at efterkomme direktivet.

b) Pålægge Republikken Østrig at betale sagens omkostninger i henhold til procesreglementets artikel 69, stk. 2.«

(1) - EFT L 282, s. 33 (herefter «direktivet»).